google/wiki40b huggingface dataset:
Παθ Βέγα

Προσωπική ζωή

Η Βέγα και ο Βενεζουελανός σύζυγός της Όρσον Σαλασάρ, απέκτησαν το πρώτο παιδί τους, τον Όρσον, στις 2 Μαΐου 2007. Το δεύτερο παιδί τους, κόρη Άβα, γεννήθηκε στις 17 Ιουλίου 2009.. Το τρίτο παιδί τους, γιος Λένον, γεννήθηκε στις 13 Αυγούστου 2010.
634 Ούτε

Φυσικά χαρακτηριστικά

Η μέση διάμετρος της Ούτε εκτιμάται σε 69,4 ± 4,1 χιλιόμετρα. O φασματικός τύπος της είναι X, ενώ το άλβεδό της είναι 0,053. Η Ούτε περιστρέφεται γύρω από τον εαυτό της μία φορά κάθε 11 ώρες και 48 λεπτά.
Τζέρι Λιν

Εταιρείες

Η καριέρα του Λιν, ξεκίνησε το 1988 και έχει συνεργαστεί με τις καλύτερες εταιρείες επαγγελματικής πάλης των Η.Π.Α. Μέχρι το 1995 αγωνίστηκε σε μικρές εταιρείες της ανεξάρτητης σκηνής. Εκείνη την χρονιά και για τα επόμενα δύο χρόνια, εργάστηκε στο World Championship Wrestling. Το 1997 πήγε στο Extreme Championship Wrestling, από το οποίο έφυγε το 2001. Τότε υπέγραψε με το World Wrestling Federation/Entertainment, όπου έμεινε για μόλις έναν χρόνο. Το 2002 ξεκίνησε εμφανίσεις στο Total Nonstop Action Wrestling, από το οποίο αποχώρησε το 2007, αλλά επέστρεψε για μερικές εμφανίσεις την περίοδο 2010-2011. Την περίοδο 2008-2011 ήταν παλαιστής και για το Ring of Honor. Από το 2003, δεν υπογράφει δεσμευτικά συμβόλαια με εταιρείες, ώστε να μπορεί να εμφανίζεται σε πολλές μικρές εταιρείες ταυτόχρονα.

Διακρίσεις

Στην καριέρα του, έχει κατακτήσει πάνω από 80 τίτλους, ατομικούς και ομαδικούς. Μόλις δύο φορές όμως, έχει γίνει Παγκόσμιος Πρωταθλητής. Έχει κατακτήσει μια φορά το Παγκόσμιο Πρωτάθλημα ECW και μια φορά το Παγκόσμιο Πρωτάθλημα ROH.
Κόμης της Κόρτης

Ο Κόμης της Κόρτης ήταν Βυζαντινό επαρχιακό διοικητικό αξίωμα το οποίο μαρτυρείται από τον 8ο μέχρι τις αρχές του 12ου αιώνα.

Ιστορία και καθήκοντα

Ο τίτλος προέρχεται από τη λέξη κόρτη, που σημαίνει σκηνή. Σύμφωνα με τον Αυτοκράτορα του 10ου αιώνα Κωνσταντίνο Ζ΄ Πορφυρογέννητο, κατά τις αυτοκρατορικές εκστρατείας στις επαρχιακά θέματα, ο Κόμης και οι υποτελείς του, οι κορτηνάριοι, ήταν υπεύθυνοι για το στήσιμο της αυτοκρατορικής σκηνής, και στο να βοηθάνε τον Δρουγγάριο της Βίγλας για τη φύλαξη του στρατοπέδου κατά τη διάρκεια της νύχτας.
Το αξίωμα του Κόμη της Κόρτης μαρτυρείται σε σφραγίδες και έγγραφα από τον 8ο ως τις αρχές του 12ου αιώνα, και ο κάτοχος αξιωματούχος ανήκε στο επιτελείου του Στρατηγού, του στρατιωτικού διοικητή του θέματος. Συχνά σε σφραγίδες αναφέρεται και το όνομα της επαρχίας που υπηρετούσε. Συχνά ο αυτοκράτορας είχε έναν Κόμη της Κόρτης στη δικιά του προσωπική υπηρεσία, ο πιο γνωστός από τους οποίους ήταν ο Μιχαήλ Β´ ο οποίος υπηρέτησε υπό τον Νικηφόρο Α´ (βασιλεία 802–811) . Δεν είναι ξεκάθαρο ποια ήταν τα καθήκοντα του αξιώματος, αλλά βάση αφηγηματικών πηγών για το ρόλο του συνάγεται ότι ο Κόμης μάλλον εμπλεκόταν περισσότερο σε δικαστικά και θέματα αστυνόμευσης. Ο Νικόλαος Οικονομίδης τον θεωρεί ένα είδους επιτελάρχη. Φαίνεται ότι οι κάτοχοι του αξιώματος έφεραν μεσαίους αυλικούς τίτλους όπως Σπαθάριος και Κανδιδάτος.
Α1 Κατηγορία επιτραπέζιας αντισφαίρισης ανδρών 2008-2009

Το πρωτάθλημα επιτραπέζιας αντισφαίρισης ανδρών για την περίοδο 2008−2009 διεξήχθη με τη συμμετοχή 10 ομάδων. Διεξήχθη σε δύο γύρους, σύνολο 18 αγώνων για κάθε ομάδα, ενώ δεν διεξήχθησαν πλέι οφ. Στην κορυφή ισοβάθμησαν Α.Σ. Πέρα και Ολυμπιακός, πρωταθλητής όμως αναδείχθηκε ο Α.Σ. Πέρα καθώς υπερτερούσε στα σετ, στα μεταξύ τους παιχνίδια, με 21-20.

Μπαράζ για Α1

Στα μπαράζ για την Α1 της επόμενης περιόδου συμμετείχαν τέσσερις ομάδες: οι ομάδες που κατέλαβαν τις θέσεις 8 και 9 στην Α1 και οι ομάδες που κατέλαβαν τις θέσεις 2 και 3 στην Α2. Ο Παναθηναϊκός και ο ΓΑΣ Ελευσίς κατάφεραν να παραμείνουν στην Α1.
Πανέθημος Χανίων

Ονομασία

Στην Πανέθημο, σύμφωνα με ιστορικά στοιχεία, υπήρχε ναός ή μοναστήρι αφιερωμένο στην Παναγία με το προσωνύμιο Παναγία η Πανεύφημος. Ήταν ένα προσκύνημα πολύ γνωστό, με μεγάλη επισκεψιμότητα και είχε παντού καλή φήμη. Από εκεί προέρχεται και το επίθετο "Πανεύφημος", από το οποίο προέρχεται παραφθαρμένο και το όνομα του χωριού, Πανέθημος. 
Το όνομα του χωριού συναντάται είτε ως Πανέθυμος είτε ως Πανέθημος.
Οι απογραφές που έγιναν στην περίοδο της Ενετοκρατίας αναφέρουν το τοπωνύμιο Πανέυφημος, και μάλιστα το 1583 με 129 κατοίκους. Η απογραφή των ναών και των μονών της Περιοχής Χανίων του έτους 1637 αναφέρει:
C Calogero Meletio Lurando et da in nota officiar la ch del nostro Salbatore nel cl. Paneffimo, con cura di anime et intrada botta una di vino con quella vive uno calogero.
Ναβάρρα

Κοινότητα, γεωγραφία, και κλίμα

Η κοινότητα διοικείται ως αυτόνομη περιοχή με το δικό της κοινοβούλιο (Parlamento de Navarra) και τη δική της κυβέρνηση (Gobierno de Navarra). Όπως σε άλλες αυτόνομες περιοχές στην Ισπανία, οι πολιτικές της υγείας, της εργασίας, της εκπαίδευσης, και οι κοινωνικές υπηρεσίες, μαζί με την στέγαση, της αστικής ανάπτυξης, και της περιβαλλοντική προστασίας είναι υπό την ευθύνη των δικών της ινστιτούτων. Αντίθετα από άλλες περιοχές (και όπως στην Χώρα των Βάσκων), έχει σχεδόν πλήρη ευθύνη για την συλλογή και την διανομή των φόρων η οποία πρέπει να ακολουθεί τις  γενικές οδηγίες που έχει εγκαθιδρυθεί από την Ισπανική κυβέρνηση αλλά μπορεί να έχει κάποιες μικρές διαφορές.
Συνίσταται από 272 δήμους και έχει συνολικό πληθυσμό 601.874 (2006), από τον οποίο περίπου το ένα τρίτο ζει στην πρωτεύουσα, την Παμπλόνα, (πληθυσμός 195.769), και το μισό της μητροπολιτικής περιοχής της πρωτεύουσας (315,988 pop.). Δεν υπάρχουν άλλοι μεγάλοι δήμοι στην περιοχή. Ο επόμενος μεγαλύτερος είναι η Τουδέλα (32.802), Μπαρανιάιν (22.401), Μπουρλάδα (18.388), Εστέγια - Λιθάρρα (13.892), Θιθούρ Μαγιόρ (13.197), Ταφάγια (11.040), Βιγιάβα/Αταρράμπια (10.295), και Ανσοάιν (9.952).
Παρά το σχετικά μικρό της μέγεθος, η Ναβάρρα παρουσιάζει μεγάλες ποικιλίες στη γεωγραφία, από την οροσειρά των Πυρηναίων που κυριαρχεί στο έδαφος έως τις πεδιάδες της κοιλάδας του ποταμού Έβρου στα νότια.

Κλίμα

Το κλίμα της Ναβάρρας  αναμειγνύει επιρροές από τα Πυρηναία όρη και την κοιλάδα του ποταμού Έβρου, δημιουργώντας μεγαλύτερη διαφορά μεταξύ των κλιμάτων στα βόρεια (πολύ πιο υγρός και με συχνή βροχόπτωση) και στα νότια (πιο Μεσογειακό με υψηλότερες θερμοκρασίες και πιο σποραδική πτώση χιονιού ή βροχής). Κάποιος μπορεί να περάσει από τις υγρές Κανταβριανές πεδιάδες στα βόρεια προς τις άνυδρες, -σαν στέπες- Μπαρντένας Ρεάλες στις όχθες του ποταμού Έβρου σε μόλις μερικά χιλιόμετρα πιο μακρυά.

Πολιτιστική κληρονομιά

Η Ναβάρρα είναι μια ανάμειξη της αρχαίας παράδοσης και των Μεσογειακών επιρροών από τον Έβρο. Η κοιλάδα του Έβρου είναι πρόσφορη για σιτάρι, λαχανικά, κρασί, ακόμη και ελαιόδεντρα όπως στην Αραγωνία και την Λα Ριόχα. Ήταν τμήμα της Ρωμαϊκής Αυτοκρατορίας, και το Μεσαίωνα έγινε το βασίλειο ταϊφά της Τουδέλα. Κατά την Ανακατάκτηση (Reconquista), οι Βόρειοι επεκτάθηκαν νότια. Τον Μεσαίωνα, η Παμπλόνα ήταν ένα σταυροδρόμι για τους Γασκώνους πέρα από τα Πυρηναία και για τους ομιλούντες Ρωμανικές γλώσσες.

Γλώσσες

Τα Ισπανικά είναι η επίσημη γλώσσα στη Ναβάρρα, μαζί με τα Βασκικά τα οποία είναι επίσης μια επίσημη γλώσσα αλλά μόνο στην Βασκόφωνη περιοχή. Το βορειοδυτικό μέρος της κοινότητας είναι ευρέως Βασκόφωνο, ενώ το νότιο μέρος είναι σχεδόν τελείως Ισπανόφωνο. Η πρωτεύουσα Παμπλόνα είναι στην μικτή περιοχή. Η Ναβάρρα διαιρείται σε τρία μέρη γλωσσικά: τις περιοχές που τα Βασκικά είναι ευρέως διαδεδομένα (την Βασκόφωνη περιοχή), τις περιοχές όπου είναι παρόντα τα Βασκικά (την μικτή περιοχή), και τις περιοχές όπου τα Βασκικά απουσιάζουν (την Ισπανόφωνη περιοχή).
Οι επιστολές του Τζ. Ρ. Ρ. Τόλκιν

Προλογικό σημείωμα και Ιστορία

Ο Χάμφρεϊ Κάρπεντερ είχε αρχίσει να βιογραφεί τον Τόλκιν πριν εκδώσει τις Επιστολες. Και συγκεκριμένα το 1977, με την περίφημη βιογραφία του Τόλκιν. Είχε την τύχη, όπως αναφέρει στον πρόλογο του βιβλίου, να καταλήξει στα χέρια του μεγάλο υλικό από αλληλογραφίες του Τόλκιν, κατόπιν βοήθειας του υιού του Τόλκιν, Κρίστοφερ.
Ο συγγραφέας, επίσης ενημερώνει το αναγνωστικό κοινό ότι παραλείπει μερικά, πολύ προσωπικά γράμματα του Τόλκιν προς την Ήντιθ, καθώς επίσης και αλλάζει μερικές διευθύνσεις, αριθμούς κ.λπ. Κατά τα άλλα, όπως ο ίδιος αναφέρει, οι επιστολές μεταφέρθηκαν αναλλοίωτες.
Τζωρτζ Κοσμάτος

Ζωή και έργο

Γεννήθηκε στη Φλωρεντία στην Ιταλία και έζησε τα πρώτα του χρόνια στην Αίγυπτο και την Κύπρο. Ξεκίνησε την σταδιοδρομία του σαν βοηθός σκηνοθέτη στις ταινίες Έξοδος του Ότο Πρέμινγκερ (1960) και Αλέξης Ζορμπάς του Μιχάλη Κακογιάννη (1964).
Η γνωστότερη και εμπορικά επιτυχέστερη του ταινία είναι η, Ράμπο ΙΙ: Η Αποστολή (1985) με πρωταγωνιστή τον Σιλβέστερ Σταλόνε, η οποία πήρε βραβείο Χρυσό Βατόμουρο στις κατηγορίες χειρότερης ταινίας και χειρότερου πρωταγωνιστή για το έτος 1985. Με κόστη παραγωγής περίπου 44 εκατομμυρίων δολαρίων η ταινία είχε εισπράξεις άνω των 300 εκατομμυρίων δολαρίων παγκοσμίως. Ένα χρόνο αργότερα σκηνοθέτησε την ταινία Κόμπρα, επίσης με πρωταγωνιστή τον Σταλόνε.
Το 1989 γύρισε στην Ιταλία την υποθαλάσσια ταινία τρόμου Λεβιάθαν με τους Πίτερ Γουέλερ, Αμάντα Πέις και Ρίτσαρντ Κρένα, που ήταν η με διαφορά ακριβότερη του ταινία. Ο σχεδιαστής Ρον Κομπ (Alien, Κόναν ο βάρβαρος) και ο μακιγιέρ Σταν Γουίνστον έβαλαν όλη την τέχνη τους, αλλά η ταινία δεν μπόρεσε να φτάσει την εμπορική επιτυχία της επίσης υποθαλάσσιας ταινίας τρόμου Η Άβυσσος του Τζέιμς Κάμερον, που προβλήθηκε το ίδιο διάστημα.
Όταν το 1997 απεβίωσε η γυναίκα του Birgitta Ljungberg, ο Κοσμάτος αποσύρθηκε από τον κινηματογράφο. Το 2004 διαγνώσθηκε καρκίνος του πνεύμονα. Απεβίωσε στις 19 Απριλίου του 2005 στη Βικτωρία στον Καναδά, αφήνοντας έναν υιό, τον Πάνο.
Ο λάκκος με τα φίδια

Υπόθεση

Η Βιρτζίνια Κάνινγχαμ (Ολίβια Ντε Χάβιλαντ) είναι μια νεαρή γυναίκα που βρίσκεται κλεισμένη σε μια ψυχιατρική κλινική. Ακούει φωνές και δε θυμάται πράγματα και πρόσωπα από το παρελθόν της όπως το σύζυγό της Ρόμπερτ (Μαρκ Στίβενς). Ο ψυχίατρος που παρακολουθεί τη Βιρτζίνια, γιατρός Κικ (Λίο Γκεν), προσπαθεί με κάθε τρόπο να τη βγάλει από το σκοτάδι στο οποίο έχει βυθιστεί η ψυχή της. Με τη βοήθεια του γιατρού Κικ, η Βιρτζίνια σύντομα παρουσιάζει βελτίωση και μετατοπίζεται στην πτέρυγα με τους ασθενείς που δεν έχουν μεγάλα προβλήματα, εκεί όμως συναντά την σκληρή νοσοκόμα Ντέιβις (Χέλεν Κρεγκ), που δε συμπαθεί την Βιρτζίνια, λόγω του ενδιαφέροντος που παρουσιάζει για 'κείνη ο γιατρός Κικ. Η συμπεριφορά της αδελφής Ντέιβις απέναντι στην Βιρτζίνια προκαλεί στην νεαρή γυναίκα τέτοιο σοκ, ώστε να της βάλουν ζουρλομανδύα. Η Βιρτζίνια μεταφέρεται τότε στον Λάκκο με τα Φίδια.

Πληροφορίες παραγωγής

Το μυθιστόρημα της Μαίρη Τζέιν Γουόρντ πάνω στο οποίο βασίζεται αυτή η ταινία, αποτελεί αυτοβιογραφική μαρτυρία της συγγραφέως πάνω στην εμπειρία της στις ψυχιατρικές κλινικές. Η κυκλοφορία του βιβλίου προκάλεσε διχογνωμία το 1946, εφόσον παρουσίαζε με ρεαλιστικό τρόπο τη ζωή των τροφίμων σε ψυχιατρικές κλινικές, θέμα που θεωρούταν ταμπού για τη δεκαετία του '40.

Διανομή Ρόλων

Πρώτη επιλογή για το ρόλο της Βιρτζίνια Κάνινγχαμ ήταν η Τζιν Τίρνεϊ (η οποία μερικά χρόνια αργότερα μπήκε σε ψυχιατρική κλινική), αλλά αναγκάστηκε να αποχωρήσει από το ρόλο εφόσον έμεινε έγκυος. Έπειτα ο ρόλος προσφέρθηκε στην Ίνγκριντ Μπέργκμαν που τον απέρριψε. Ο ρόλος δόθηκε επίσης στην Τζίντζερ Ρότζερς, η οποία τον απέρριψε, όπως είχε κάνει και το 1946, όταν απέρριψε τον πρωταγωνιστικό ρόλο στο Δωσ' μου πίσω το παιδί μου (To Each His Own, 1946) για το οποίο η Ολίβια Ντε Χάβιλαντ κέρδισε το Όσκαρ Α' Γυναικείου Ρόλου. Η Ρότζερς δήλωσε αστειευόμενη ότι η Ντε Χάβιλαντ θα έπρεπε να την ευχαριστεί για την κακή της κρίση.

Γυρίσματα

Ο σκηνοθέτης Άνατολ Λίτβακ, επέμεινε όλο το συνεργείο και οι ηθοποιοί να επισκεφτούν ψυχιατρία για να ενημερωθούν πάνω στις ψυχολογικές παθήσεις πριν ξεκινήσουν τα γυρίσματα. Η Ντε Χάβιλαντ ξεκίνησε τις έρευνες για την προετοιμασία της για το ρόλο με μεγάλη αποφασιστικότητα. Παρακολουθούσε καθημερινά τις τεχνικές της υπνοθεραπείας, του ηλεκτροσόκ και λοιπά. Επίσης αρκετές φορές της επετράπη να παραστεί σε δείπνα και χορούς που ετοιμάζονταν για τους έγκλειστους.
Σημαία

Μια σημαία είναι κατά γενική αποδοχή αποτύπωση εμβλήματος ή συμβόλου, που συνήθως απεικονίζεται πάνω σε τεμάχιο υφάσματος.
Αν το έμβλημα είναι έθνους τότε η σημαία καλείται εθνική, σε διάκριση με σημαίες σωματείων, κομμάτων κλπ.

Γενικά

Οι σημαίες αποτελούνται άλλοτε από συρραμμένες έγχρωμες λωρίδες υφασμάτινες, οριζόντια ή κάθετα εναλλασσόμενες (Ιταλίας, Βουλγαρίας κ.α.), άλλοτε φέρουν έμβλημα ή κάποιο σύμβολο επί μονόχρωμου υφάσματος (Τουρκίας, Σαουδικής Αραβίας κ.ά.) ή τέλος αποτελούν συνδυασμό χρωμάτων και συμβόλων .
Από τη χρήση τους, διακρίνονται σε σημαίες: Εθνικές (Χωρών), Πολεμικές (Στρατιωτικών σχηματισμών), Βασιλικές (Βασιλικών Οίκων), Ναυτικές (Πολεμικών Πλοίων), Διακρατικές (ΟΗΕ, ΕΕ), Συμμαχικές (ΝΑΤΟ) κτλ., πίνακες των οποίων παρέχουν ειδικά επίσημα διεθνή λευκώματα που εκδίδουν αρμόδιες κρατικές υπηρεσίες.
Όμως στη στενότερη έννοια της σημαίας αποδίδεται κυρίως η έννοια της Εθνικής ή Πολεμικής σημαίας επί, ή προ, της οποίας ορκίζονται οι στρατεύσιμοι κάθε χώρας πίστη στην πατρίδα. Αυτός είναι και ο λόγος που η σημαία αποτελεί το σπουδαιότερο λάφυρο της όποιας μάχης.
(Στη Ρωμαϊκή Αυτοκρατορία οι Ρωμαίοι διέλυαν αμέσως τις λεγεώνες που έχαναν τη σημαία τους)
Εκείνο που πρέπει ιδιαίτερα να επισημανθεί είναι ότι, άλλο είναι το έμβλημα και άλλο η σημαία, το μεν έμβλημα μπορεί να φέρεται σαν ιδιαίτερο σήμα αλλά δεν είναι σημαία, η δε σημαία μπορεί να φέρει και έμβλημα απαραίτητα όμως πρέπει να είναι υφασμάτινη.
Η Εθνική σημαία αποτελεί κρατικό σύμβολο που θεωρείται το πιο σεβαστό σε ένα κράτος και προστατεύεται από τη κείμενη ανά Χώρα νομοθεσία.
Κάννες

Ιστορία

Την εποχή του Μεσαίωνα, οι Κάννες ανήκαν ως φέουδο στο Μοναστήρι του Λερέν. Μέχρι τις αρχές του 19ου αιώνα, οι Κάννες ήταν ένα μικρό χωριό αγροτών και ψαράδων, όπου η μεγαλύτερη πληθυσμιακή πυκνότητα παρατηρούνταν γύρω από το λόφο Le Suquet. Από το 1830 και μετά, μέλη της αριστοκρατίας της Γαλλίας και άλλων χωρών έχτιζαν στην περιοχή εξοχικές κατοικίες, με αποτέλεσμα να μετατραπούν οι Κάννες σε δημοφιλές θέρετρο. Με την ανάπτυξη των παράλιων περιοχών, ενθαρρύνθηκαν οι επιχειρηματικές πρωτοβουλίες και το 1899 κατασκευάστηκε γραμμή τραμ, ενώ προηγουμένως, το 1863 είχε ανοίξει ο Σιδηροδρομικός Σταθμός των Καννών.

Πολιτισμός

Η πόλη των Καννών είναι ιδιαίτερα γνωστή για το ετήσιο Φεστιβάλ Κινηματογράφου, το οποίο διεξάγεται κατά τον μήνα Μάιο.
Δημοτικό Στάδιο Κορωπίου

Ιστορία

Το γήπεδο κατασκευάστηκε το 1957 και το 1967 φτιάχτηκε η βόρεια εξέδρα του γηπέδου. Το 2003 τοποθετήθηκαν σε όλες τις εξέδρες πλαστικά καθίσματα, ενώ αντικαταστάθηκε ο χλοοτάπητας. Το 2006, ο Α.Ο. Κορωπί προβιβάστηκε στη Γ΄ Εθνική και από το χρηματικό έπαθλο της διοργάνωσης, κατασκευάστηκε και μία άλλη εξέδρα, αυξάνοντας την χωρητικότητα στις 3.500 θέσεις. Η χωρητικότητα-ρεκόρ για το γήπεδο έγινε τη σεζόν 1970-1971 στον αγώνα: Κορωπί - Παναιτωλικός για τη Β' Εθνική κατηγορία, με 3.200 θεατές να παρακολουθούν τον αγώνα.
Σεργκέι Μπαμπούριν

Ζωή και καριέρα

Ο Μπαμπούριν γεννήθηκε στο Σεμιπαλατίνσκ της Καζακικής ΣΣΔ όπου οι γονείς του φοιτούσαν τότε. Ο πατέρας του, Νικολάι Ναουμόβιτς Μπαμπούριν, ήταν δάσκαλος που προερχόταν από μια μακρά οικογένεια Σιμπιριάκων (ιθαγενείς της Σιβηρίας) και έφθασε στο Σεμιπαλατίνσκ από την Τάρα στην περιφέρεια Ομσκ, όπου αργότερα ο Σεργκέι πέρασε την παιδική του ηλικία. Ο πατρικός παππούς του, Ναούμ Μιχέεβιτς Μπαμπούριν, ήταν εργάτης ξυλείας που έχτιζε σπίτια. κατά τη διάρκεια του ρωσικού εμφύλιου πολέμου, εξέφρασε την υποστήριξή του στον Λευκό Στρατό και σχεδόν πυροβολήθηκε από τους Μπολσεβίκους μετά την κατάληψη της εξουσίας. Η πατρική του γιαγιά, η Ιρίνα Σεργκέεβα Μπαμπούρινα (το γένος Κορόλεβα), ήταν νοικοκυρά.
Η μητέρα του Σεργκέι, η Βαλεντίνα Νικολάγιεβνα Μπαμπούρινα (το γένος Κουλμπέντινα), ήταν χειρούργος. Ο πατέρας της, ο Νικολάι Πέτροβιτς Κουλμπέντιν (Κουλμπέντα), καταγόταν από μια οικογένεια της Λευκορωσίας και έφθασε στο Σεμιπαλατίνσκ από ένα χωριό Μοτόλ της επαρχίας Ιβάναβα, στην περιφέρεια Μπρεστ αναζητώντας δουλειά. Σύμφωνα με τον Μπαμπούριν, ορισμένες πηγές δείχνουν ότι ο Νικολάι ανήκε σε οικογένεια ιερέων. συμμετείχε ενεργά στον πόλεμο κατά του Μπασμάτσι, έκανε πολιτική καριέρα, συνελήφθη κατά τη διάρκεια της Μεγάλης Εκκαθάρισης, αλλά απελευθερώθηκε και πέθανε στο δρόμο για το σπίτι. Η σύζυγός του, Άννα Μαξίμοφνα Κουλμπέντινα (το γένος Βόλκοβα), ήρθε από εξόριστους Κοζάκους και πέρασε όλη τη ζωή της ως παιδική νοσοκόμα σε νοσοκομείο.
Ο Μπαμπούριν έχει διδακτορικό δίπλωμα στη νομική από το κρατικό πανεπιστήμιο του Λένινγκραντ και υπηρέτησε ως κοσμήτορας νομικής στο κρατικό πανεπιστήμιο του Ομσκ. Το 1990 εξελέγη ως βουλευτής του Ανώτατου Σοβιέτ της Ρωσίας. Ήταν ένας από τους λίγους που ψήφισαν ενάντια στην επίσημη διάλυση της ΕΣΣΔ τον Δεκέμβριο του 1991. Υπηρέτησε στον σοβιετικό στρατό στο Αφγανιστάν και συγκέντρωσε πολλά βραβεία για την υπηρεσία του. Ήταν ο ιδρυτής και ένας από τους ηγέτες της Ρωσικής Πανλαϊκής Ένωσης. Κατά τη διάρκεια της ρωσικής συνταγματικής κρίσης του 1993 ήταν ένας από τους πιο ξεκάθαρους ηγέτες της κατά του Γέλτσιν αντιπολίτευσης.
Στην προεκλογική εκστρατεία της Δούμας του 2007, ο Μπαμπούριν κέρδισε ευρεία προσοχή των μέσων προτείνοντας νομοσχέδιο που θα έδινε σε κάθε Ρώσο 4 εκατομμύρια ρούβλια (περίπου 150 χιλιάδες δολάρια ΗΠΑ) ως μέσο εφάπαξ αποζημίωσης για παρατυπίες της ιδιωτικοποίησης της κρατικής περιουσίας στις αρχές της δεκαετίας του '90.

Προεδρική εκστρατεία 2018

Στις 22 Δεκεμβρίου 2017 η Ρωσική Πανλαϊκή Ένωση όρισε τον Σεργκέι Μπαμπούριν ως προεδρικό υποψήφιο για τις ρωσικές προεδρικές εκλογές του 2018. Στις 24 Δεκεμβρίου, ο Μπαμπούριν υπέβαλε έγγραφα εγγραφής στο ΚΕΕ. Η ΚΕΕ απέρριψε την υποψηφιότητα του Μπαμπούριν στις 25 Δεκεμβρίου, επειδή διαπίστωσε παραβιάσεις στις πληροφορίες που παρασχέθηκαν σχετικά με 18 εκπροσώπους από τους 48 εκπροσώπους του κόμματός του. Ο Μπαμπούριν υπέβαλε εκ νέου τα έγγραφα και εγκρίθηκε από την ΚΕΕ.
Στις 30 Ιανουαρίου 2018 ο Σεργκέι Μπαμπούριν παρέδωσε τις υπογραφές στην ΚΕΕ. Όταν οι δοκιμές αποκάλυψαν ότι μόνο το 3.28% των υπογραφών ήταν άκυρες, ο Σεργκέι Μπαμπουρίν έγινε δεκτός στις εκλογές.
Γεώργιος Ματθαιουδάκης

Βιογραφία

Γεννήθηκε στη Θεσσαλονίκη και σπούδασε νομικά. Εργάστηκε ως δικηγόρος. Πολιτεύτηκε με την ΕΡΕ και στις εκλογές του 1961 εξελέγη βουλευτής Α΄ Θεσσαλονίκης. Το 1962-63 ήταν γραμματέας της Βουλής. Μετά τη Μεταπολίτευση ανέλαβε γενικός γραμματέας του Υπουργείου Βιομηχανίας (1974-77).
Επανεξελέγη βουλευτής το 1977 με τη Νέα Δημοκρατία. Στις εκλογές εκείνες συγκέντρωσε 13.196 ψήφους. Από το 1982 ως το 1984 ήταν γενικός διευθυντής στη Νέα Δημοκρατία.
 
Απεβίωσε το 2005 σε ηλικία 82 ετών.
Ηχεία ανάκλασης χαμηλών

Τα ηχεία ανάκλασης χαμηλών (bass reflex) διαθέτουν καμπίνες με οπή/σωλήνα συντονισμού, και είναι σχεδιασμένα ώστε να εκμεταλλεύονται την οπίσθια ακτινοβολούμενη ακουστική ενέργεια. Ανοίγοντας μια οπή (σωληνάς bass reflex) στην καμπίνα, οι χαμηλές συχνότητες εκπέμπονται σε φάση με τις χαμηλές που αναπαράγει το ίδιο το γούφερ. Μεταβάλλοντας τη διάμετρο και το μήκος του σωλήνα, επιλέγεται η συχνότητα συντονισμού του για βέλτιστο μπάσο. Οι καμπίνες οπής συνεπάγονται πιο αποδοτικές υλοποιήσεις, με αποτέλεσμα να σχεδιάζονται πιο ευαίσθητα και με περισσότερο μπάσο ηχεία στον ίδιο ή και μικρότερο όγκο καμπίνας απ’ ότι η αντίστοιχη σχεδίαση σε κλειστό κουτί. Από την άλλη η μείωση του μπάσου κάτω από τη συχνότητα αποκοπής του bass reflex είναι απότομη.
Λευκοπόδαρη αλεπού

Η λευκοπόδαρη αλεπού (Vulpes vulpes pusilla), επίσης γνωστή ως η αλεπού της ερήμου, είναι ένα μικρό, ασιατικό υποείδος της κόκκινης αλεπούς που απαντάται σε όλη σχεδόν την βορειοδυτική ινδική υποήπειρο, τις περιοχές με ερήμους του Πακιστάν από το Ραβαλπίντι μέχρι το Ρατζαστάν και το Κατς στην Ινδία, το Βαλουχιστάν, το νότιο Ιράν και το Ιράκ. Βρίσκεται κυρίως σε αμμόλοφους ή στις ευρείες αμμώδεις κοίτες ημίξηρων ποταμών, και μονάχα πολύ σπάνια σε χωράφια, και στη συνέχεια κοντά σε αμμώδεις εκτάσεις.

Συμπεριφορά

Είναι παρόμοια στις συνήθειες με την αλεπού του λόφου, αλλά η διατροφή της είναι πιο σαρκοβόρα από των άλλων υποειδών, και τα θηράματά της είναι πιο περιορισμένα στους γερβίλους και τους ψαμμόμυες, λόγω του πιο άγονου οικοτόπου που καταλαμβάνει.
Σαρίνα Πάρμαρ

Πρώτα χρόνια

Η Πάρμαρ γεννήθηκε στο Πρινς Τζορτζ της Βρετανικής Κολομβίας και μεγάλωσε στην Κελόουνα της Βρετανικής Κολομβίας. Το 2002, φοίτησε στη θεατρική σχολή National Theatre School of Canada. Η οικογένειά της κατάγεται από το Παντζαμπ της Ινδίας.

Σταδιοδρομία

Το 2009, η Πάρμαρ ξεκίνησε την σταδιοδρομία της με τη συμμετοχή της στη τηλεταινία Word on the Street, ως Βάριους. To 2009, πήρε το πρώτο της μεγάλο ρόλο πρωταγωνιστώντας στη τηλεοπτική σειρά Ίντι, ως Τσάντρα Μέχτα. Το 2013, συμμετήχε στην πρώτη της ταινία και συγκεκριμένα στην The Animal Project ως Μίρα.
Χατζή Πασάς

Ο Χατζή Πασάς ήταν Τούρκος διοικητής των Ιωαννίνων. Πατέρας του ήταν ο επίσης διοικητής των Ιωαννίνων Ασλάν Πασάς. Ως άνθρωπος ήταν άκρα θρησκόληπτος. Δεν άντεχε να βλέπει τους ελάχιστους χριστιανούς να καταφρονούνται την οθωμανική εξουσία. Γι'αυτό και έστειλε πρεσβευτές στο Σούλι το 1721 ζητώντας την υποταγή τους. Οι Σουλιώτες αρνήθηκαν, λέγοντας ότι ποτέ δεν τον πείραξαν. Ο Χατζή Πασάς αμέσως άρχισε να μαζεύει στρατό, και με οκτώ χιλιάδες εκστράτευσε και στρατοπέδευσε στο τμήμα Λάκα. Πολιόρκησε το Σούλι, αλλά νικήθηκε οικτρά και έχασε όλο του τον στρατό. Έκτοτε φοβήθηκε και δεν ξαναπείραξε τους Σουλιώτες, μέχρι το 1750, οπότε πέθανε.
Μπλακ Ρίβερ, Τζαμάικα

Γεωγραφία

Η Μπλακ Ρίβερ βρίσκεται νοτιοδυτικά της Τζαμάικα και κεντρικά της Αγίας Ελίζαμπεθ. Βρίσκεται βόρεια του κόλπου Μπλακ Ρίβερ. Βρίσκεται κοντά στις εκβολές του ποταμού Μπλακ Ρίβερ.

Ιστορία

Η Μπλακ Ρίβερ είναι μια από τις αρχαιότερες πόλεις της Τζαμάικα. Έγινε η πρωτεύουσα της Αγίας Ελίζαμπεθ το 1773 αντικαθιστώντας την Λακοβία.
Κωνσταντίνος Παπαζαφειρόπουλος

Βιογραφικά στοιχεία

Η καταγωγή του ήταν από το Χωριό Λάστα της επαρχίας Καρύταινας. Αδελφός του ήταν ο Οικονόμος. Ήταν στρατιωτικός και υπηρέτησε με πολύ ζήλο σε πολλές μάχες, και ιδίως στο Βαλτέτσι, στην Γράνα και κατά την πολιορκία της Τριπολιτσάς. Ως και εναντίον του Δράμαλη πήρε μέρος στις μάχες που έγιναν.
Κορυδαλλός Αττικής

Πληθυσμός

Με βάση την απογραφή του 2011, ο πραγματικός πληθυσμός του δήμου εκτιμάται σε 63445 κατοίκους.